**2015. évi egyedi kérelemre vonatkozó tájékoztató**

**1. A kedvezményezettek köre**

**Egyedi kérelmet az a közszolgáltató adhat be**, amely rendelkezik hulladékgazdálkodási közszolgáltatási engedéllyel, az Országos Környezetvédelmi és Természetvédelmi Főfelügyelőség Nemzeti Hulladékgazdálkodási Igazgatósága és annak jogelődje által kiadott minősítéssel, valamint az egyedi kérelemben megadott közszolgáltatási területen a települési önkormányzatokkal a 2012/21/EU bizottsági határozat[[1]](#footnote-1) szerint megkötött hulladékgazdálkodási közszolgáltatási szerződéssel.

**Nem adhat be egyedi kérelmet** az a gazdálkodó szervezet, amely ideiglenes közszolgáltatást lát el, valamint közszolgáltató arra a közszolgáltatási területre, amelyen ideiglenes közszolgáltatást lát el.

**2. A támogatott időszak és a támogatás formája**

Az FM egyedi kérelem útján a közszolgáltatók **2015. január 1. – 2015. szeptember 30. között felmerült,** **a hulladékgazdálkodási közszolgáltatási tevékenység üzemi eredménye alapján kimutatott hiányát vagy az üzemi veszteség erejéig a kifizetetlen számlák kiegyenlítését** utófinanszírozás formájában előleg nyújtása mellett támogatja. A támogatás egyszeri és nem visszatérítendő.

Üzemi eredmény hiányának kompenzálása esetén - 5,0 millió forint támogatási összeg felett - a Támogatás 70 %-a előleg-finanszírozás, míg a fennmaradó 30 %-a kifizetése utófinanszírozás keretében történik

Kifizetetlen számlák esetén – 5,0 millió forint támogatási összeg felett - a Támogatás 90 %-a előleg-finanszírozás, míg a fennmaradó 10 %-a kifizetése utófinanszírozás keretében történik.

**Az egyedi kérelem beadási határideje:** a közlemény megjelenését követő 10. nap.

**3. Az egyedi kérelem benyújtása**

Az **egyedi kérelemre vonatkozó előírásokat** a XII. Földművelésügyi Minisztérium költségvetési fejezethez tartozó fejezeti és központi kezelésű előirányzatokkal kapcsolatos gazdálkodásról szóló **16/2015. (IX. 30.) FM utasítás** IV. Egyedi döntés alapján nyújtott támogatások fejezet 53. § tartalmazza.

Az egyedi kérelmet az FM miniszterének címezve a Környezetfejlesztési Főosztálynak kell beküldeni egy eredeti példányban, a képviseletre jogosult vezető cégszerű aláírásával, dátummal és pecséttel ellátva (1055 Budapest, Kossuth Lajos tér 11.).

**Az egyedi támogatási kérelemnek legalább a következőket kell tartalmaznia:**

1. a kérelmező neve, székhelye, adószáma, bírósági bejegyző okirat száma, bankszámlaszáma (megjelölve, hogy melyik a támogatással érintett bankszámla),
2. a kérelmező szakmai tevékenységének rövid bemutatása,
3. a támogatással elérni kívánt cél, feladat egyértelmű és kellően részletes meghatározása,
4. nyilatkozat arra vonatkozóan, hogy az igénylő jogosult-e a támogatás terhére elszámolandó számlák áfa tartalmának visszaigénylésére, vagy nem,

**Az egyedi támogatási kérelemhez be kell nyújtani még az alábbi dokumentumokat:**

1. a kérelmező hulladékgazdálkodási közszolgáltatásra vonatkozó üzemi eredménye (ideiglenes közszolgáltatás esetén, az arra jutó költségek külön oszlopban történő bemutatása is szükséges) és főkönyvi kivonata,
2. a támogatott szervezet képviselőjének banki aláírási címpéldányát bank által hitelesített másolatban,
3. a fennállást igazoló okiratban meghatározott képviselőtől eltérő képviselet esetén a támogatott szervezet képviselőjének aláírási jogosultságát igazoló – közokiratnak vagy teljes bizonyító erejű magánokiratnak minősülő – okiratot, mely nem lehet régebbi, mint a benyújtását megelőző 30 nap,
4. a támogatott tevékenységhez szükséges jogerős hatósági engedélyeket (Hulladékgazdálkodási közszolgáltatási engedély, Hulladékgazdálkodási közszolgáltatási minősítő okirat vagy Minősítési engedély, és a 2012/21/EU bizottsági határozat alapján megkötött Hulladékgazdálkodási közszolgáltatási szerződés),
5. írásbeli nyilatkozatot arról, hogy rendelkezik-e lejárt esedékességű, meg nem fizetett köztartozással,
6. nyilatkozatot arról, hogy tudomásul veszi, hogy lejárt esedékességű, meg nem fizetett köztartozás esetén – az Áht. 51. § (2) bekezdés értelmében – a Kincstár a támogatás folyósítását a köztartozás megfizetéséig visszatartja, és az állami adóhatóság megfelelő bevételi számláján a visszatartott összeget jóváírja, kivéve, ha jogszabály másként rendelkezik. A kedvezményezett egyúttal nyilatkozik arról, hogy a fentiek szerint visszatartott támogatással az érvényes támogatási szerződésnek megfelelően elszámol,
7. nyilatkozatot arról, hogy hozzájárul a támogatási igény szabályszerűségének és a költségvetési támogatás rendeltetésszerű felhasználásának a támogató vagy annak megbízottja, valamint jogszabályban meghatározott szervek által történő ellenőrzéséhez,
8. nyilatkozatot arról, hogy a támogatás összegét bruttó (elszámoláshoz benyújtandó számlák áfa tartalmával együtt) vagy nettó módon számolja el,
9. nyilatkozatot arról, hogy a 2011. évi CXCV. törvény 1. § 4. pontja, valamint a nemzeti vagyonról szóló 2011. évi CXCVI. törvény 3. § (1) bekezdés 1. pontjának a) vagy b) alpontja alapján átlátható szervezetnek minősül (1. számú melléklet),
10. felhatalmazó levelet **valamennyi** – jogszabály alapján beszedési megbízással megterhelhető – **bankszámlára**, amelyet a számlavezető pénzintézet(ek)nél nyilvántartásba vettek.

**Amennyiben a kérelmező a kifizetetlen számlák kiegyenlítésének támogatását kéri, abban az esetben az alábbiakkal szükséges a benyújtott dokumentumokat kiegészíteni:**

1. részletes költségterv, a közlemény 2. számú melléklete szerint,
2. a kérelmező 2015. január 1. és 2015. szeptember 30. között felmerült és a közlemény megjelenéséig ki nem fizetett számláit tartalmazó táblázat (3. sz. melléklet),
3. amennyiben a számlák bérleti díjra vonatkoznak, abban az esetben a számlát kiállító önkormányzat nyilatkozata arra vonatkozóan, hogy milyen célra használja fel,
4. tagi kölcsönre vonatkozó támogatás igény esetében a megállapodás megküldése szükséges.

Az adatok a szakmai kezelő kérése alapján további adatokkal és dokumentumokkal kiegészíthetőek a támogatási igény teljes körű értékelése érdekében.

**A költségtervet, a kifizetetlen számlák táblázatát és a felhatalmazó levelet 3 eredeti példányban kell beküldeni.**

**4. Támogatott és nem támogatott költségek:**

Az **FM a következő költségek elszámolását nem támogatja**. Az FM a hatályos jogszabályoknak megfelelően a hulladéklerakási járulék összegét, a díjak meg nem fizetéséből származó kintlévőségeket, a pótlásra szánt bérleti díjat, valamint az amortizációs költségeket nem finanszírozhatja.

Az **FM által támogatott költségeket** jelen közlemény 2. számú melléklete (költségterv) tartalmazza. Az egyedi kérelemben igényelt támogatás az Európai Unió működéséről szóló szerződés 106. cikke (2) bekezdésének az általános gazdasági érdekű szolgáltatások nyújtásával megbízott egyes vállalkozások javára közszolgáltatás ellentételezése formájában nyújtott állami támogatásra való alkalmazásáról szóló 2012/21/EU bizottsági határozat (a továbbiakban: 2012/21/EU bizottsági határozatot) szerinti közszolgáltatásért járó ellentételezésnek minősül, és az alábbi feltételekkel nyújtható:

A közszolgáltató kizárólag a hulladékgazdálkodási közszolgáltatási tevékenységre vonatkozó költségeit számolhatja el (keresztfinanszírozás tilalmának elve).

**A támogatás mértékét a 2012/21/EU bizottsági határozat 5. cikke szerint kell megállapítani.** A közszolgáltatónak nyújtott támogatás mértéke nem haladhatja meg a közszolgáltatási kötelezettségek teljesítéséhez szükséges nettó költséget, azaz a közszolgáltatás ellátásával kapcsolatban felmerült költségek és az ezzel összefüggésben keletkezett összes bevétel – többek között a hulladékgazdálkodási közszolgáltatási díj, a hulladékgazdálkodási közszolgáltatási díj és a közszolgáltató kiválasztásáról és a hulladékgazdálkodási közszolgáltatási szerződésről szóló 317/2013. (VIII. 28.) Korm. rendelet alapján nyújtott önkormányzati finanszírozás, illetve az azonos célra egyéb forrásokból nyújtott támogatás - különbségét.

Ha a közszolgáltató jelen támogatással együtt a 2012/21/EU bizottsági határozat 5. cikkének megfelelően meghatározott összeget meghaladó finanszírozásban részesül, a túlkompenzációt a jelen támogatással való elszámolás során vissza kell fizetnie a támogató számára. A szolgáltatónak a támogatásról olyan elkülönített elszámolást kell vezetnie, amelyből a fent meghatározott követelmények ellenőrizhetők.

A közszolgáltatáson kívül eső tevékenységek költségeire nem nyújtható ellentételezés. E költségek magukban foglalják az összes közvetlen költséget, a közös költségek arányos részét és a megfelelő tőkemegtérülést.

A Támogatott kizárólag a támogatás felhasználásának időtartama alatt felmerült és a felhasználási célokhoz közvetlenül kapcsolódó költségeket számolhatja el.

**Bármely, uniós állami támogatási értelemben vett állami forrásból nyújtott, 2012/21/EU bizottsági határozat szerinti ellentételezés mértéke feladatonként évente nem haladhatja meg a 15 millió eurót.**

**A támogatással kapcsolatban keletkezett valamennyi iratot 10 évig meg kell őrizni.**

**5. Döntés az egyedi kérelemről**

Az egyedi kérelmek szakmai és pénzügyi felülvizsgálatát követően szükség esetén a támogató egyszeri hiánypótlási lehetőséget biztosít maximum 5 napos határidővel.

A kérelemmel kapcsolatos hiánypótlási felhívás elektronikusan kerül megküldésre a kérelmező által megadott e-mail címre, ezért ajánlott azt rendszeresen ellenőrizni. A hiánypótlásra adott határidő kezdő napja a kérelem elektronikus megküldését követő nap.

Amennyiben a kérelem a hiánypótlás ellenére is hiányos, további mérlegelés nélkül elutasításra kerül.

Az egyedi kérelmekről a földművelésügyi miniszter dönt. Az egyedi kérelemmel kapcsolatban a támogatási döntés meghozatalában a földművelésügyi miniszternek mérlegelési joga van, a támogatás a kérelemben megjelölt összeghez képest alacsonyabb összegre is vonatkozhat.

Melléklet:

1. számú melléklet: átláthatósági nyilatkozatok (a megfelelőt kérjük kitölteni)

2. számú melléklet: költségterv

3. számú melléklet: kifizetetlen számlákat tartalmazó táblázat

1. Az Európai Unió működéséről szóló szerződés 106. cikke (2) bekezdésének az általános gazdasági érdekű szolgáltatások nyújtásával megbízott egyes vállalkozások javára közszolgáltatás ellentételezése formájában nyújtott állami támogatásra való alkalmazásáról szóló 2012/21/EU bizottsági határozat (HL L 7., 2012.1.11., 3.o.) [↑](#footnote-ref-1)